טלי אורן

טלי אורן (נולדה ב-8 במאי 1977) היא שחקנית, קומיקאית, מדבבת, וזמרת ישראלית. זוכת פרס התיאטרון הישראלי. טלי אורן נולדה וגדלה בתל אביב לאם העוסקת בהנהלת חשבונות ואב זמר ומתופף. בילדותה למדה נגינה קלאסית על פסנתר בקונסרבטוריון תל אביב ומאוחר יותר במסגרות פרטיות. בגיל שבע חלתה בתסמונת גייאן-בארה והייתה משותקת חודש וחצי. למדה במגמת המוזיקה ובהמשך במגמת התיאטרון בבית הספר לאמנויות תל אביב. את לימודי התיכון עשתה אורן בתיכון עירוני א' בתל אביב במגמת תיאטרון. את שירותה בצה"ל עשתה בתיאטרון חיל האוויר. עם שחרורה מהצבא, הצטרפה לתוכנית הטלוויזיה "דומינו". לאחר שתי עונות בתוכנית נסעה לשנת לימודים בלונדון בבית הספר לתיאטרון מוזיקלי GSA. לאחר חזרתה לישראל, הייתה חלק מאנסמבל במופע ההשקה של מערכת ההפעלה חלונות XP בשנת 2001 שם גם כיכבה ב"שיר המכווצת" שהלחין דורון מדלי. בשנת 2002 שיחקה במחזמר "מרי לו" בתיאטרון הבימה. בהמשך, השתתפה בהצגות "מבקר המדינה", "שלמה המלך ושלמי הסנדלר", "נפגעי חרדה", "הם יורים גם ביונים", "הכבש השישה עשר", "אבניו קיו" (תיאטרון בית ליסין), "I LOVE U לנצח, אבל..." (תיאטרון גשר), "101 כלבים דלמטיים" (הפקה פרטית), "קופקבאנה" (תיאטרון הספרייה), "ארטי נוגע בשמיים" (תיאטרון חיפה), "נשיקה בכיס" (תיאטרון אורנה פורת), המחזמר "נתתי לה חיי" משירי דני סנדרסון (תיאטרון הבימה). כמו כן, נטלה חלק בשורה של ערבים מוזיקליים כגון "שרים בכיכר", ערב מחווה לנעמי שמר בפסטיבל ישראל, ערב מחווה לנתן אלתרמן עם התזמורת הסימפונית הישראלית ראשון לציון והשתתפה בפסטיבל שירי הילדים המחודש. בשנת 2009 השתתפה במופע "לכבוד הקיץ", ערב מחווה לשירי להקת גזוז עם רועי בר-נתן וגורי אלפי, וב-2011 השתתפה בהעלאה המחודשת של אותו מופע. בשנת 2014 השתתפה בהצגות תיאטרון הבימה "עת דודים" בבימויו של איציק ויינגרטן ובהצגה "הקמצן" מאת מולייר, בבימויו של אילן רונן. באותה שנה החלה לשחק גם בתיאטרון חיפה במחזמר הישראלי "בילי שוורץ" בתפקיד הראשי, תפקיד עליו זכתה בפרס התיאטרון הישראלי. בשנת 2015 שיחקה בהצגה "פאניקה" מאת רובין האודן בתפקיד דייזי (לסירוגין עם ליטל שוורץ) בתיאטרון הבימה בבימויו של אלון אופיר. בשנת 2017 שיחקה בתפקיד פלורנס בהצגה "הזוג המוזר הגרסה הנשית" מאת ניל סיימון בתיאטרון בית ליסין. בהמשך שנת 2017 גילמה את ולמה וון טאסל במחזמר "היירספריי" בתיאטרון תל אביב. בשנת 2018 גילמה במשך שנה את דמותה של את מיס האניגן במחזמר "אנני", בהפקתו של מאור מימון בתיאטרון תל אביב. בשנת 2019 גילמה את דמותה של הרכילאית הדה הופר במחזמר "צ'פלין" בתיאטרון תל אביב. בחנוכה 2019 השתתפה בפסטיגל. בנוסף, לקחה אורן חלק בקונצרט "לא רק ירוקה" המבוסס על עלילות ארץ עוץ. ב-2020 השתתפה אורן בשנית בפסטיגל בתפקיד חוזר מפסטיגל 2019. בשנת 2022 עלה מופע היחיד שלה, "לא מתחתנת" בבימויו של יותם קושניר. בנוסף, היא מככבת במחזמר "החבדניקים" בבימויו של אודי גוטשלק, ובמחזמר "מרי לו" על פי שירי צביקה פיק, בבימוי של צדי צרפתי. בשנת 2023 החלה לשחק במחזמר ״מלצרית״ בתיאטרון הקאמרי בתפקיד "בקי". בצל מלחמת חרבות ברזל השתתפה לצד מיקי קם ומשי קליינשטיין בהופעה ״הקבינט הנשי״ שכתב וערך בעלה אורן יעקובי, בהפקת התיאטרון הארצי. בשנת 2024 החלה לשחק במחזה הקומי "חתונה מושלמת" בתיאטרון הארצי מיסודו של סמי לוי בתפקיד ג'ולי החדרנית שנקלעת לתסבוכת גודלה ביום הנישואים של ביל ורייצ'ל. באוגוסט 2024 פורסם כי תשחק בתפקיד ראשי במחזמר "אוון הנסן היקר" של התיאטרון הקאמרי בתפקיד היידי אנסן, אימו של אוון. בין סדרות הטלוויזיה בהן השתתפה: "טיקטוק בום", בה גילמה את הדמות סמדר גורן; "ארץ נהדרת", "שנות ה-90", "רמזור", "הפיג'מות", "השיר שלנו", "לילה גוב", "ערב וראייטי". אורן השתתפה גם בתוכניות ילדים ונוער כגון "קופיקו", דני הוליווד "חטף פתח", "זומזום"; "מה שלמה", "צמר ויעלי", "מולי וצומי", "החוף של רינת", "הקלמרים", "מריו" ו"נעלמים". בקולנוע השתתפה בסרט "הסודות" (2007) של הבמאי אבי נשר, ובשנת 2013 בסרט המוזיקלי של איתן פוקס "בננות" לצידם של דאנה איבגי, ענת וקסמן, עפר שכטר, יעל בר זוהר ואחרים. כמו כן, דיבבה בשורה של סרטים: "שרק השלישי", "סוד כמוס", "במבי 2", "אחי הדוב 2", "הארי פוטר", "לפגוש את הרובינסונים", "מרי פופינס חוזרת" ואת דמותה של דורי ב"מוצאים את דורי". בשנת 2012 שיחקה בתפקיד אורח בסדרה הקומית "משפחה לא בוחרים" בערוץ 2 ובשנת 2013 גילמה את מיה בסדרה הקומית של ערוץ 10, "חברות" לצד מגי אזרזר, לירית בלבן וליטל שוורץ שגם יצרה את הסדרה. בנוסף ב-2017 הצטרפה לקאסט של הסדרה "ג'ינג'י", ובהמשך אותה שנה הצטרפה גם לסדרה "אחותי קפצה כיתה" שעלתה בערוץ Yes Kidz, בתפקיד מלי. באותה שנה החלה להשתתף בעונה השנייה של תוכנית האלתורים "הכל הולך" בזכיינית רשת. בשנת 2018 דיבבה את מרי פופינס בגרסה החדשה לסרט. כמו כן שיחקה בסדרה "קופיקו" בתור שושנה בפרקים חדשים של "קופיקו במשטרה". בנוסף משחקת את הדמות של מלי בעונה החדשה של התוכנית "אחותי קפצה כיתה". בשנת 2024 שיחקה בסדרת הרשת הקומית "חזרנו" לצד יניב סוויסה. ב-6 בדצמבר 2016 פורסם שאורן נפרדה מהתסריטאי והמחזאי אורן יעקובי, לו הייתה נשואה במשך 13 שנים, במהלכן נולדו לזוג שני ילדים, אך בשנת 2017 חזרו השניים לחיות יחד. אורן מתגוררת בתל אביב. מדיה וקבצים בנושא טלי אורן בוויקישיתוף טלי אורן, ברשת החברתית אינסטגרם טלי אורן, במיזם "אישים" לתיעוד היצירה הישראלית טלי אורן, במסד הנתונים הקולנועיים IMDb (באנגלית) טלי אורן, באתר "אידיבי", מאגר הידע העברי לקולנוע ישראלי ועולמי טלי אורן, באתר ספר הקולנוע הישראלי טלי אורן, באתר ספוטיפיי טלי אורן, דף שער בספרייה הלאומית טלי אורן, בארכיון הבימה ליאת רון, ‏טלי אורן: "אם יציעו לי להשתתף בארץ נהדרת, לא אלך", באתר גלובס, 1 במרץ 2012 דניאל שירין, עכבר העיר אונליין, טלי אורן: "אני כבר לא ברווזון מסכן ועלוב", באתר הארץ, 15 באפריל 2016 טל גרנות, ‏טלי אורן עובדת קשה ומרגישה בלונה פארק, באתר onlife,‏ 3 בנובמבר 2016 איתי סגל, משחקי תפקידים, באתר "ידיעות אחרונות", 20 בינואר 2017 יפעת מנהרדט, טלי אורן על החזרה לבעלה: "הפרידה שלנו העירה את האהבה מחדש", באתר Xnet‏, 13 באוגוסט 2017 דנה הרמן, "אין תחליף לכפיים": טלי אורן חולמת על ברודוויי ומתגעגעת לקהל, באתר youtube, ‏13 בנובמבר 2020 מאיה כהן, "תמיד רציתי מופע יחיד אבל לא היה לי אומץ", באתר ישראל היום, 16 בפברואר 2022 שגיא בן נון‏, הזוכים הגדולים בפרסי התיאטרון 2016: "בילי שוורץ" ו"רומיאו ויוליה", באתר וואלה, 20 במאי 2016 יעקב בר-און, ‏מהפך בפרסי התיאטרון: לראשונה יותר זכיות לתיאטראות הפריפריה מל"הבימה" ו"הקאמרי", באתר מעריב אונליין, 20 במאי 2016 עידן בן טובים, "בלי זה לא היה Toy ולא Unicorn": הסיפור מאחורי המחזמר הסודי של Windows XP בעברית, באתר Geektime, ‏29 בדצמבר 2023 "מלצרית", אתר הקאמרי חזרנו - סדרת רשת, ביישום טיקטוק חזרנו - סדרת רשת קומית, ברשת החברתית אינסטגרם ערן סויסה, טלי אורן ובעלה אורן יעקובי נפרדו, באתר ישראל היום, 6 בדצמבר 2016 (הידיעה השנייה במדור)